ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Ιανουαρίου 1991 για την περάτωση της διαδικασίας αντιντάμπινγκ όσον αφορά τις εισαγωγές ορισμένων ειδών από βαμβακερό πετσετόπανο ( ρόμπες λουτρού, πανικά καθαριότητας και κουζίνας ) καταγωγής Τουρκίας ( 91/33/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας ( 1 ), και ιδίως το άρθρο 9,

Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον προαναφερόμενο κανονισμό,

Εκτιμώντας ότι :

(1 ) Το Δεκέμβριο 1989, η Επιτροπή έλαβε καταγγελία κατά των τούρκων εξαγωγέων, που υποβλήθηκε από την Eurocoton, την "Committee of the Cotton and Allied Textile Industries" της ΕΟΚ εξ ονόματος των παραγωγών ειδών από βαμβακερό πετσετόπανο, που αντιπροσωπεύουν ουσιαστικά όλη την κοινοτική παραγωγή των εν λόγω ειδών. Η καταγγελία περιείχε αποδεικτικά στοιχεία ως προς το ντάμπινγκ και τη σημαντική ζημία που προέκυψε, τα οποία στοιχεία θεωρήθηκαν επαρκή ώστε να δικαιολογούν την έναρξη της διαδικασίας . Κατά συνέπεια η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων ( 2 ), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα των ακόλουθων ειδών : ρόμπες λουτρού από βαμβακερό πετσετόπανο, πλεκτές, που υπάγονται στους κωδικούς ΣΟ ex 6107 91 00 και ex 6108 91 00, ρόμπες λουτρού από βαμβακερό πετσετόπανο υφασμένες, που υπάγονται στους κωδικούς ΣΟ ex 6207 91 00 και ex 6208 91 00 και τα πανικά καθαριότητας ή κουζίνας από βαμβακερό πετσετόπανο ή παρόμοια είδη που υπάγονται στον κωδικό ΣΟ 6302 60 00 .

( 2 ) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής και τους κοινοτικούς παραγωγούς, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση .

( 3 ) Η Επιτροπή άρχισε έρευνα και απηύθυνε στα ενδιαφερόμενα μέρη ερωτηματολόγια ζητώντας τις αναγκαίες πληροφορίες για τον υπολογισμό του ντάμπινγκ και της ζημίας . Ένας μεγάλος αριθμός των κοινοτικών παραγωγών δεν απήντησε στο ερωτηματολόγιο αυτό παρά το γεγονός ότι η Επιτροπή παρέτεινε την αρχική προθεσμία για την υποβολή των απαντήσεων .

( 4 ) Εξετάζοντας τις περιπτώσεις των κοινοτικών παραγωγών που απήντησαν στο ερωτηματολόγιο, η Επιτροπή διαπίστωσε ότι η συνολική παραγωγή της δεν αποτελούσε το μεγαλύτερο μέρος της συνολικής παραγωγής της Κοινότητας, όπως αναφέρεται στην καταγγελία .

( 5 ) Ενόψει των ανωτέρω συνθηκών, η Επιτροπή δεν διαθέτει τις αναγκαίες πληροφορίες για να καθορίσει αν έχει προκληθεί ζημία στους παραγωγούς που αντιπροσωπεύουν το μεγαλύτερο μέρος της συνολικής κοινοτικής παραγωγής των εν λόγω προϊόντων, όπως αναφέρεται στο άρθρο 4 παράγραφος 5 του κανονισμού ( ΕΟΚ ) αριθ . 2423/88 . Επομένως, θεωρεί ότι η διαδικασία πρέπει να περατωθεί αμέσως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο μόνο Περατώνεται η διαδικασία αντιντάμπινγκ όσον αφορά τις εισαγωγές ορισμένων ειδών από βαμβακερό πετσετόπανο ( ρόμπες λουτρού, πανικά καθαριότητας και κουζίνας ), καταγωγής Τουρκίας . Βρυξέλλες, 18 Ιανουαρίου 1991 . Για την Επιτροπή

Frans ANDRIESSEN

Αντιπρόεδρος ( 1 ) ΕΕ αριθ . L 209 της 2 . 8 . 1988, σ . 1 . ( 2 ) ΕΕ αριθ . C 32 της 10 . 2 . 1990, σ . 8 .